Video: Afrikaners worstel met angs, depressieFoto ter illustrasie. (Foto: Nik Shuliahin/Unsplash) Omtrent die helfte van Afrikaners landwyd het aangedui dat hulle die verlede jaar angs, depressie en huwelikskonflik ondervind het. Maatskaplike kwessies is veral onder inwoners van Kaapstad, Krugersdorp en Pretoria-Oos waargeneem. Die gegewens spruit voort uit ŉ opname wat Helpende Hand onder 15 362 lede van die Afrikaanse gemeenskap gedoen het, na afloop van die Covid-19-pandemie. Die data is tussen Augustus en Desember 2021 onder alle ouderdomsgroepe ingevorder. “Die navorsing dui daarop dat verskeie maatskaplike uitdagings verskillende groepe Afrikaners bedreig, en nie volgens ŉ bankrekening diskrimineer nie,” het Hannie Viljoen, navorser verbonde aan Helpende Hand, gesê. Dié probleme kan ook ŉ gevolg wees van die benarde finansiële posisie waarin baie Afrikaners hulle na afloop van die pandemie bevind. Luidens die verslag het 54% van deelnemers soms, gereeld of konstant angs ervaar. Inwoners van Krugersdorp het die hoogste voorkoms van angs gehad (56%) gevolg deur Kaapstad (55%). Altesaam 53% van Afrikaners landwyd het verlede jaar aan depressie gely, hetsy soms, gereeld of altyd. In Kaapstad het 58% van Afrikaners aangedui dat hulle aan angs ly. Meer as een uit tien van alle respondente het aangedui dat hulle chronies angs of depressie ervaar. Amper die helfte (49%) van respondente het aangedui dat hulle huwelikskonflik ondervind. In Krugersdorp het 50% van inwoners aangedui dat hulle huwelikskonflik ervaar en in Pretoria-Oos ervaar 48% van die respondente konflik. “Egskeiding, huwelikskonflik en buite-egtelike verhoudings het onder alle ouderdomsgroepe in die gemeenskap voorgekom, terwyl jonger mense ‘meer gereeld’ of ‘altyd’ aan konflik blootgestel is,” lui die verslag. Maatskaplike probleme in drie groot stede Hannes Noëth, uitvoerende hoof van Helpende Hand. (Foto: Verskaf) ŉ Verdere 38% van respondente is aan werksverliese blootgestel en meer as ŉ kwart (27%) het ŉ voedselgebrek ervaar. Respondente wat deur werksverlies geraak is, was meer geneig om ŉ voedselgebrek aan te meld. “Chroniese werksverlies (4%) gaan nie noodwendig met voedselgebrek gepaard nie, wat daarop kan dui dat hierdie respondente deur familielede ondersteun word.” Nietemin het 40% van deelnemers aangedui dat hulle altyd, gereeld of soms ŉ gebrek aan ondersteuning ervaar. Amper ŉ derde (29%) ervaar soms eensaamheid, 14% ervaar dit gereeld en 4% is altyd eensaam. Respondente beskou ook drankmisbruik as ŉ gereelde werklikheid in hul gemeenskappe. Omtrent 26% van respondente het probleme met drankmisbruik in hul gemeenskappe aangedui, terwyl 16% aan dwelmmisbruik en 16% aan ŉ verslawing aan pornografie blootgestel is.